送從子沆宰鄖鄉
作者：樓鑰
朝代：宋

paragraphs: 小阮幼鍾愛，長乃遭百罹。
風木既深痛，棣華更纏悲。
所頼有吾子，獨立守家規。
上有門戶託，傍有孤與嫠。
忽爲麏國行，泝江秋爲期。
冬澇與夏漲，漢水足險巇。
摻袪送子去，風帆不可覊。
城中楮爲幣，邑下尤可知。
定知公事少，不必事作爲。
用智正惡鑿，大道本自夷。
家無壯子弟，宗族各天涯。
幸有知己人，方且把一麾。
四海皆兄弟，官寮善待之。
眠食謹調攝，家務須自持。
俸薄用宜嗇，無使實漏巵。
此別動深念，毋忘故鄉思。
一書抵萬金，時寄賓鴻歸。